Vlad Cioplea şi-a descoperit pasiunea pentru fotografie încă din copilărie, când se juca pe platourile de filmare de la Buftea, unde lucrau părinţii, mătuşa şi unchiul lui. Crescând printre decoruri, jucându-se cu resturi de peliculă, trăgând cu ochiul la cascadoriile pe care le făcea unchiul lui, Paul Fister, Vlad s-a îndrăgostit de lumea poveştilor spuse prin imagini.

Tot poveşti în imagini spune acum şi el, cu ajutorul aparatului de fotografiat, iar cea mai recentă îi are ca protagonişti pe membrii unor triburi din Tanzania, alături de care Vlad a stat 20 de zile.

(Vlad Cioplea la expoziţia foto unde a vorbit despre excursia în Tanzania)

La scurt timp după ce a primit cadou primul aparat de fotografiat, Vlad şi-a descoperit şi pasiunea pentru călătorii. Recunoaşte că este un mare fan al postului National Geographic şi că adoră să vadă filme documentare, mai ales despre triburile izolate ale lumii. Aşa i-a venit şi ideea de a lua chiar el legătura cu tribul Maasai din Tanzania, pentru a imortaliza pe peliculă viaţa şi tradiţiile acestei culturi unice în lume. Proiectul a devenit realitate anul trecut.

„Mi-am dorit mereu să iau contact cu triburi, cu oameni care au o cultură puternică, cu tradiţii vechi de sute de ani sau poate chiar mii. Cultura Maasai este una despre care ai putea să scrii o viaţă. Prima oară am auzit despre ei într-un documentar şi mi-am zis atunci că ar fi genial să pot ajunge acolo, fără să mă gândesc cu adevărat că asta chiar o să se întâmple. Apoi, am luat în serios ideea şi până la urmă s-a concretizat. A urmat apoi un proces destul de greu în care mi-am scos de la ciorap toţi banii economisiţi, am încercat să strâng bani din sponsorizări şi chiar echipamente pentru fotografie, dar şi pentru video, pentru că în această expediţie am plecat alături de un coleg de facultate, Cristian Bătrân. El s-a ocupat de partea video pentru un material care încă este în lucru”, a declarat Vlad Cioplea pentru „Adevărul”.